Komisijos reglamentas (EB) Nr. 120/94
1994 m. sausio 25 d.
iš dalies keičiantis Reglamentą (EEB) Nr. 1533/93, nustatantį tam tikras išsamias taisykles pagal Tarybos reglamentą (EEB) Nr. 1766/92 dėl eksporto grąžinamųjų išmokų skyrimo už grūdus ir priemonių, kurių reikia imtis esant grūdų rinkos trikdymams, ir iš dalies keičiantis Reglamentą (EEB) Nr. 2131/93, nustatantį intervencinių agentūrų turimų grūdų pardavimo tvarką ir sąlygas
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1992 m. birželio 30 d. Tarybos reglamentą (EEB) Nr. 1766/92 dėl bendro grūdų rinkos organizavimo [1] su pakeitimais, padarytais Reglamentu (EEB) Nr. 2193/93 [2], ypač į jo 13 straipsnį,
kadangi, siekiant neapsunkinti didesnės dalies Bendrijos eksporto reikalavimu įrodyti, kad prekės pristatytos į paskirties vietą, Komisijos reglamentas (EEB) Nr. 1533/93 [3] numato, kad konkurso būdu nustatytoms eksporto grąžinamosioms išmokoms gauti tokio įrodymo pateikti nereikia, jeigu prekės eksportuojamos jūra; kadangi Komisijos reglamentas (EEB) Nr. 2131/93 [4] nustato tas pačias nuostatas;
kadangi grūdų sektoriuje eksportui į visas trečiąsias šalis nustatyta grąžinamosios išmokos norma yra mažesnė tik Šveicarijai, Austrijai ir Lichtenšteinui; kadangi dėl šios priežasties turėtų būti numatyta galimybė užtikrinti, kad produktai, kuriems nustatyta "visų trečiųjų šalių" grąžinamosios išmokos norma, nebūtų eksportuojami į pirmiau minėtas šalis; kadangi dėl to konkurso būdu nustatyta grąžinamoji išmoka turėtų būti koreguojama pagal toms šalims numatytą eksportą;
kadangi, siekiant užtikrinti eksportavimą jūra, Reglamento (EEB) 1533/93 14 straipsnis ir Reglamento (EEB) 2131/93 17 straipsnio 3 dalis numato, kad minimalios talpos jūrų transportui tinkamas laivas turi būti 2500 tonų bendrosios talpos; kadangi buvo nustatyta, kad sąvoka "bendroji talpa" nėra pati tinkamiausia siekiant pirmiau minėtų tikslų; kadangi dėl to vertėtų remtis faktiškai pakrautais kiekiais; kadangi dėl to Reglamentai (EEB) Nr. 1533/93 ir (EEB) Nr. 2131/93 turėtų būti iš dalies pakeisti;
kadangi šiame reglamente numatytos nuostatos atitinka Grūdų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EEB) Nr. 1533/93 iš dalies keičiamas taip:
1. Pirma 14 straipsnio dalis pakeičiama taip:
"Nepaisant Reglamento (EEB) Nr. 3665/87 18 straipsnio, konkurso būdu nustatytoms grąžinamosioms išmokoms gauti nereikia pateikti įrodymo, kad muitinės formalumai sutvarkyti prieš išleidžiant vartojimui, jeigu veiklos vykdytojas pateikia įrodymą, kad mažiausiai 1500 tonų grūdų produktų buvo išvežta iš Bendrijos muitų teritorijos jūrų transportui tinkamu laivu."
2. Įterpiamas 14a straipsnis:
"14a straipsnis
Veiklos vykdytojui pateikus įrodymą apie muitinės formalumų sutvarkymą prieš išleidžiant vartojimui Šveicarijoje, Austrijoje ar Lichtenšteine, konkurso būdu nustatytas eksporto grąžinamosios išmokos "visoms trečiosioms šalims" dydis sumažinamas skirtumu tarp to dydžio ir eksporto grąžinamosios išmokos dydžio, galiojusio pirmiau minėtoms paskirties vietoms sutarties sudarymo dieną."
2 straipsnis
Reglamento (EEB) Nr. 2131/93 17 straipsnio 3 dalies antra įtrauka pakeičiama taip:
"- buvo pateiktas Reglamento (EEB) Nr. 3665/87 18 straipsnyje minimas įrodymas. Tačiau užstatas grąžinamas, jeigu veiklos vykdytojas pateikia įrodymą, kad mažiausiai 1500 tonų grūdų produktų buvo išvežta iš Bendrijos muitų teritorijos jūrų transportui tinkamu laivu. Toks įrodymas pateikiamas šiuo kompetentingos institucijos patvirtintu įrašu ant Reglamento (EEB) Nr. 3665/87 6 straipsnyje minėtos kontrolinės kopijos, ant bendrojo administracinio dokumento arba ant nacionalinio dokumento, įrodančio, kad prekės išvežtos iš Bendrijos muitų teritorijos:
Exportación de cereales por vía marítima; artículo 17 del Reglamento (CEE) no 2131/93
Eksport af korn ad søvejen - Artikel 17 i forordning (EØF) nr. 2131/93
Getreideausfuhr auf dem Seeweg - Verordnung (EWG) Nr. 2131/93 Artikel 17
Εξαγωγή σιτηρών διά θαλάσσης - Άρθρο 17 του κανονισμού (ΕΟΚ) αριθ. 2131/93
Export of cereals by sea - Article 17 of Regulation (EEC) No 2131/93
Exportation de céréales par voie maritime - Règlement (CEE) no 2131/93, article 17
Esportazione di cereali per via marittima - articolo 17 del regolamento (CEE) n. 2131/93
Uitvoer van graan over zee - (EEG) nr. 2131/93, artikel 17
Exportação de cereais por via marítima - artigo 17o do Regulamento (CEE) no2131/93."
3 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1994 m. sausio 25 d.